น้ำมัน-จำนำสำแดงฤทธิ์หนี้รัฐบาลลิ่ว
ประชานิยม &#8220;จำนำข้าวกองทุนน้ำมัน&#8221; พ่นพิษใส่แผนบริหารหนี้สาธารณะไทยพุ่ง 2.79 แสนล้านบาท
30 ต.ค. 2565

ประชานิยม “จำนำข้าวกองทุนน้ำมัน” พ่นพิษใส่แผนบริหารหนี้สาธารณะไทยพุ่ง 2.79 แสนล้านบาท 
นายธีระชัย ภูวนาถนรานุบาล รมว.คลัง เปิดเผยว่า คณะรัฐมนตรี (ครม.) มีมติอนุมัติการปรับปรุงแผนบริหารหนี้สาธารณะ ประจำปีงบประมาณ 2555 ครั้งที่ 1 ให้ปรับเพิ่มวงเงินแผนการบริหารหนี้สาธารณะจาก 1.287 ล้านล้านบาท ขึ้นมาเป็น 1.65 ล้านล้านบาท หรือเพิ่มขึ้นอีก 3.63 แสนล้านบาท 
รมว.คลังชี้แจงว่า การปรับวงเงินมาจากการก่อหนี้ใหม่ใน 2 โครงการ ได้แก่ แผนการกู้เงินเพื่อดำเนินโครงการจำนำข้าวปีการผลิต 2554/2555 จำนวน 2.69 แสนล้านบาท และการกู้เงินของสถาบันบริหารกองทุนพลังงาน (องค์การมหาชน) อีก 1 หมื่นล้านบาท ทำให้วงเงินในแผนบริหารหนี้เพิ่มขึ้น 9.48 หมื่นล้านบาท 
นายธีระชัย ระบุว่า การปรับเพิ่มวงเงินแผนบริหารหนี้ดังกล่าว ทำให้ปีงบประมาณ 2555 สัดส่วนหนี้สาธารณะต่อจีดีพีอยู่ที่ 43.5% และภาระหนี้ต่องบประมาณอยู่ที่ 11.3% แต่เนื่องจากกระทรวงการคลังประเมินว่าผลกระทบจากน้ำท่วมและเศรษฐกิจโลกจะทำให้เศรษฐกิจปี 2554 ลดลงจากที่คาดการณ์ไว้ 1.9% จึงทำให้สัดส่วนหนี้สาธารณะต่ออัตราการขยายตัวทางเศรษฐกิจอยู่ที่ 44.8% และภาระหนี้ต่องบประมาณอยู่ที่ 11.5% ซึ่งอยู่ในกรอบวินัยการเงินการคลัง แม้ภาระหนี้ต่องบประมาณจะเพิ่มขึ้น 
แหล่งข่าวเปิดเผยว่า กระทรวงการคลังประเมินว่าสัดส่วนหนี้สาธารณะต่อจีดีพีในปีงบประมาณ 2556 จะอยู่ที่ 46.4% ก่อนเพิ่มเป็น 48% ในปีงบประมาณ 2557 และเพิ่มเป็น 48.7% ในปีงบประมาณ 2558 และลดลงเหลือ 48.1% ในปีงบ 2559 ขณะที่ภาระหนี้ต่องบประมาณจะเพิ่มจาก 12.4% เป็น 13.4% ในปีงบ 2559